
PARLAMENTUL ROMÂNIEI

CAMERA DEPUTAŢILOR

Comisia pentru apărare, ordine                  

 Bucureşti,   09.05.2002

publică şi siguranţă naţională                     

 PL nr. 190/2002

Nr.32/244

A V I Z
asupra proiectului de Lege pentru aprobarea Ordonanţei de urgenţă a Guvernului nr. 43/2002 privind Parchetul Naţional Anticorupţie
În  conformitate   cu    prevederile  art.   89  şi  107  din    Regulamentul   Camerei

Deputaţilor, Comisia pentru apărare, ordine publică şi siguranţă naţională a fost sesizată spre dezbatere şi avizare în procedură de urgenţă cu proiectul de Lege pentru aprobarea Ordonanţei de urgenţă a Guvernului nr. 43/2002 privind Parchetul Naţional Anticorupţie, trimis cu adresa nr. 190 din 15 aprilie 2002 şi înregistrat la comisie sub nr. 32/244 din 16 aprilie 2002.

Potrivit prevederilor art.60 din Regulamentul Camerei Deputaţilor, Comisia a dezbătut proiectul de lege menţionat mai sus, în şedinţa din 8 mai 2002 şi a hotărât, cu 19 voturi pentru, un vot împotrivă şi o abţinere, avizarea favorabilă a acestuia, cu următoarele amendamente: 

I.Amendamente admise

1. La articolul 3 alineatul (1), litera e) va avea următorul cuprins:

“e) elaborarea raportului anual privind activitatea Parchetului Naţional Anticorupţie şi prezentarea acestuia în faţa Parlamentului, nu mai târziu de primul trimestru al anului viitor;” 

(Autor: dl.dep. Răzvan Ionescu)

2. Articolul 3 alineatul (1) se completează cu litera g), având următorul cuprins:

“g) selecţionarea, pregătirea şi promovarea personalului propriu;”

(Autor: dl.dep. Valentin Vasilescu)

3. La alineatul (2) al articolului 8, se elimină textul final “pe o perioadă de 6 ani cu posibilitatea prelungirii încadrării în funcţie, cu acordul lor.”

(Autor: dl.dep. Dorel Zăvoianu)

4. La articolul 9, alineatul (1) va avea următorul cuprins:

“(1) Pentru a fi numiţi în Parchetul Naţional Anticorupţie, procurorii trebuie să aibă calităţi şi rezultate profesionale deosebite în combaterea infracţiunilor de corupţie.”

(Autor: dl.dep. Gheorghe Ana)

5. După alineatul (1) al articolului 9, se introduce un nou alineat, alineatul (1¹), cu următorul cuprins:

“(1¹) Procurorul general al Parchetului Naţional Anticorupţie trebuie să nu fi fost sau să nu fie ofiţer, agent sau colaborator al nici unei structuri de informaţii sau contrainformaţii.”

(Autor: dl.dep. Octavian Mitu)

6. La articolul 9, litera b) a alineatului (2) va avea următorul cuprins:

“b) pentru funcţia de procuror în cadrul Parchetului Naţional Anticorupţie, o vechime în funcţia de procuror sau judecător de 8 ani.”

(Autor: dl.dep. Radu Stroe)

7. La articolul 10, alineatul (5) va avea următorul cuprins:

“(5) Numirea ofiţerilor de poliţie judiciară în cadrul Parchetului Naţional Anticorupţie se face prin ordinul procurorului general al Parchetului de pe lângă Curtea Supremă de Justiţie, la propunerea procurorului general al Parchetului Naţional Anticorupţie, cu avizul ministrului de interne, dintre ofiţerii de poliţie care au absolvit o formă de învăţământ superior şi au minim 8 ani vechime în structuri cu atribuţii de constatare, investigare şi cercetare a infracţiunilor de corupţie.”

8. (Autor: dl.dep. Radu Stroe)

9. La articolul 10 alineatul (8), cuvântul “ministru” să fie articulat – “ministrul”.

(Autor: dl.dep. Virgil Popescu)
10. La articolul 12 se elimină textul final “cu excepţia funcţiilor
didactice din învăţământul superior.”

(Autor: dl.dep. Radu Stroe)

11. La articolul 13, alineatul (2) va avea următorul cuprins:

“(2) Sunt de competenţa Parchetului Naţional Anticorupţie care funcţionează la nivel naţional, infracţiunile prevăzute în Legea nr. 78/ 2000 săvârşite în condiţiile prevăzute la art.29 din Codul de procedură penală.”

(Autor: dl.dep. Radu Stroe)

11. La articolul 13 alineatul (2), litera b) se abrogă.

(Autor: dl.dep. Radu Stroe)

12. La articolul 14, în textul alineatului (2) se înlocuieşte cuvântul “conservarea” cu “protejarea”.

(Autor: dl.dep. Marcu Tudor)

13. La articolul 16 alineatul (1), litera b) va avea următorul cuprins:

“b) punerea sub supraveghere sau interceptarea comunicaţiilor;”

(Autor: dl.dep. Virgil Popescu)

II. Amendamente respinse
1. Alineatul (3) al articolului 5 va avea următorul cuprins:

“(3) În cadrul Ministerului Justiţiei se înfiinţează un birou pentru studierea cauzelor care generează şi a condiţiilor care favorizează corupţia.”

(Autor: dl.dep. Valentin Vasilescu)

2. La articolul 8, alineatul (1) va avea următorul cuprins:

“(1) Procurorul general al Parchetului Naţional Anticorupţie este numit şi eliberat din funcţie de Preşedintele României, la propunerea ministrului justiţiei, pe o perioadă de 2 ani cu posibilitatea reînnoirii o singură dată a mandatului.”

(Autor: dl.dep. Cornel Boiangiu)

3.Alineatul (3) al articolului 8 se abrogă.

(Autor: dl.dep. Radu Stroe)

4. Alineatul (3) al articolului 11 se abrogă.

(Autor: dl.dep. Radu Stroe)

5.La articolul 13 alineatul (2) litera a), se elimină textul final “sau o
perturbare deosebit de gravă a activităţii unei autorităţi publice, instituţii publice sau oricărei alte persoane juridice;” 

(Autor: dl.dep. Radu Stroe)
În    raport de obiectul şi conţinutul său, proiectul  face parte din categoria legilor organice.


 PREŞEDINTE,               


SECRETAR,                       


Răzvan IONESCU



Ristea PRIBOI

